
תקנות זכויות נפגעי עבירה (תיקון), התשס"ה-2005

היו"ר אליעזר כהן:

	בוקר טוב, אני לא יודע מי מכם קורא את עיתון "מעריב", אבל אתמול היה שם סיפור לא נורמלי, ואני מביא אותו כאן. יש ארצות שבהן נפגעי עבירה הם חלק מהווי החיים. אתמול בלונדון נגנב טלפון סלולרי לעיתונאי. בטח תשאלו מה לזה ולנפגעי עבירה? הסיפור ארוך מאוד, אבל אני בוחר לקרוא לכם את קטע הפתיחה: "בכך לא תמו ההפתעות, הנה עבר עוד יום, ולביתי הגיעה מעטפה ממטה המתנדבים של ווסטמיניסטר בלונדון. המועצה המקומית שלה אני משלם בכל חודש דמי ארנונה הקימה מרכז סיוע קורבנות פשע. 'אישי, לשלומי שטיין, הצטערנו מאוד לשמוע מהמשטרה כי נפלת קורבן למעשה גניבה' " – לא רצח, לא אונס, מעשה גניבה – " 'אנו מציעים לך תמיכה נפשית ומעשית. בכוונתנו לסייע לך ולמשפחתך להתמודד עם השפעות הפשע בעירנו. השירותים שלנו יינתנו לך בחינם, ואף נשמח להגיע לביתך, אם תחפוץ בכך' ". וואו. 

ובכך לא תמה הסאגה: המשטרה הגיעה אליו, מצאו את הטלפון שלו, התנצלו, הוא קיבל פיצוי מחברת הטלפון. זה קורה באנגליה המצ'וקמקת, שהשאירה לנו את הביורוקרטיה הממלכתית שלה במדינת ישראל, והביורוקרטיה שלנו דפוקה על כל הראש בזכות המורשת הבריטית. 

	אז גנבתי חמש דקות, עכשיו נתחיל לעבוד. זו לא אוטופיה, זה קורה בבריטניה. עוד יקום אצלנו מרכז סיוע, שיפנה לנפגע ויגיד לו שהוא רוצה לעזור לו. את מקרי הסלולרי נסדר בסוף, קודם נעסוק בנפגעי אונס ורצח. נתחיל. 

אפרת רוזן:

הגענו לתקנה 16 בעמ' 6. נמשיך לקרוא את התקנות, ואחר כך נחזור אחורה, לתקנות שהשארנו בהן סוגיות פתוחות. אני קוראת את תקנה 16.

היו"ר אליעזר כהן:

	יש הערות? אין. 

אפרת רוזן:

	אני קוראת את תקנה 17. 

שרון עבר-הדני:

יש לי הערה לגבי טופס 5. תוכן התקנה מקובל עלינו לחלוטין וסוכם אתנו. גם טופס 5 עצמו, טופס הבקשה לקבל את המידע, תואם אתנו, אבל אחר כך קיבלתי הערה מבתי החולים: הם נורא רגישים למסירת מידע, ושאלו למה אין אישור של החתימה ואישור של הזהות על הטופס עצמו. בתי החולים רגילים לעבוד עם טופס ויתור על סודיות רפואית, ושם יש דרישה לאימות חתימה, אחרת לא מכבדים את הטופס.

ענת אסיף:

אישור של עורך דין?

שרון עבר-הדני:

של עורך דין או גורם אחר. אני מעלה זאת כשאלה. בנוהל העבודה המקובל בתי החולים חשדניים. 

ענת אסיף:

זה נטל שלא הטלנו על הנפגעים בטפסים אחרים. 

גלי עציון:

זה גם נטל כספי. 

אפרת פינק:

איך ידעו שזה הנפגע? כשמדובר על פרקליטות או משטרה, הם אולי יודעים לזהות. אבל כאן יכולה להיות שאלה של זיהוי. 

שרון עבר-הדני:

החשש הוא מעיתונאים.

גלי עציון:

אפשר לדרוש צילום ספח תעודת זהות. 

ענת אסיף:

מה מטריד את בתי החולים? שהחותם הוא אכן הוא, או שזה באמת הנפגע?

שרון עבר-הדני:

לגבי בירור אם זה באמת הנפגע, יש הוראה כללית שאפשר לבקש אישור תובע, אם יש חשש. 

ענת אסיף:

אם כך, צילום תעודת זהות יש גם בטופס של שירות בתי הסוהר, אין בעיה. זה כתוב: "נא צרף צילום תעודת זהות". 

היו"ר אליעזר כהן:

כן, זה כתוב בטופס, בעמ' 18. הנפגע מזהה את עצמו בתעודה. 

שרון עבר-הדני:

לא נהיה פרנואידים ונחשוד שגם גנבו לו את תעודת הזהות.

אפרת רוזן:

יש עוד הערות?

נועה ברודסקי-לוי:

שאלה: איך הנפגעים אמורים לדעת לאן לפנות? לא תמיד הנפגע יודע. 

ענת אסיף:

זה כתוב בטופס. אם לא יודעים, שולחים פנייה לראש שירותי בריאות הנפש במשרד הבריאות, ויש כתובת. אם יודעים ורוצים לקצר את התהליך, אפשר לשלוח למנהל בית החולים. משרד הבריאות קיבל עליו את ניתוב הפניות. 

שרון עבר-הדני:

יש לנו רישום מרכזי של המאושפזים, אין בעיה לאתר. 

היו"ר אליעזר כהן:

האינפורמציה מוגשת, היא ברורה. נמשיך.

ענת אסיף:

על תקנה 18 היו דיונים. 

אפרת רוזן:

תיקנו אותה בעקבות הדיונים כאן. אני קוראת את תקנה 18(א). הוספנו ל"אדם אחר" גם את  הקטין או חסר הישע, ויהיה אפשר להעביר לו את המידע. ההגדרה "בן משפחה אחר" הורחבה. 

קרן גלאון-לחנו:

את ההגדרה "בן משפחה אחר" אנחנו מציעים להתאים להוראות החוק הקיים, היא עוד יותר מרחיבה. 

ענת אסיף:

קיבלנו. יש עוד כמה צאצאים, שלא היו קודם. 

היו"ר אליעזר כהן:

אנחנו מקבלים את ההרחבה. 

ענת אסיף:

צריך לזכור שזו בסך הכול רשימה של קרובי משפחה שהם אינדיקציה לחוקר שיש בעיה, וצריך לחשוב על אדם אחר שיקבל את הקוד. זה לא עניין מאוד מהותי, ולא צריך להצטמצם לרשימות קטנות. זה מקובל. 

אפרת רוזן:

אני ממשיכה ומשלימה את קריאת תקנה 18. 

היו"ר אליעזר כהן:

לי הניסוח נראה רחב מדי, מפורט מדי, אבל עו"ד אסיף השיבה לי שבעצם יש כאן תשובות על שאלות רבות שעלו בעבר. כאן עושים חוקים במשפט אחד, וזה נראה לי ספר שלם. אבל אני מקבל את מה שאמרה עו"ד אסיף, שזה נתבקש מההערות שלכם. 

אפרת רוזן:

ומההערות של היושב-ראש. 


היו"ר אליעזר כהן:

אם היושב-ראש של הוועדה קיבל את ההערות, לא אשנה כלום. 

ענת אסיף:

אם אין הערות לסעיף זה, אני רוצה לומר משהו, גם אם זה רק לפרוטוקול. בדיון הקודם היתה הערה של חבר הכנסת איתן, שבגללה מה שיש היום בתקנה – וצריך להיות מודעים לזה – הוא שבמקרים שבהם החוקר מחליט שהורה או אפוטרופוס אינם מתאימים לקבל את הקוד מכל אחת מהסיבות שפורטו כאן, יש אפשרות שמי שיקבל את הקוד הוא הקטין עצמו. אומנם זה בהתייעצות עם פקיד סעד, אבל זה אומר שיכולים להיות מקרים שבהם קטין מאוד צעיר, מתחת לגיל 14, יקבל לבד את הקוד. למשל זאת אומרת שיתקשרו רק אליו כדי להגיד ששחררו את הפוגע ממעצר בתנאים שנועדו להגן עליו, והוא צריך להיות מודע לזה. 

גם המשטרה, גם משרד המשפטים וגם משרד הרווחה, דעתם לא נוחה מההסדר הזה. אני יודעת שהיה על זה דיון סוער מאוד בישיבה הקודמת, ולכן אני בעיקר אומרת זאת לפרוטוקול. ייתכנו סיטואציות שבהן קטין בן פחות מ-14 יהיה היחיד שמקבל את האינפורמציה לגבי ההליך הפלילי. אני מניחה שזה לא יקרה המון פעמים בפועל, כי פקיד סעד לא יאשר את זה, אבל התקנות בניסוח הזה מאפשרות זאת. אנחנו לא אוהבים את זה. אני יודעת שהיו כאן סערות, לא הייתי כאן אבל דיווחו לי, וזה היה מאוד חשוב ליושב-ראש. 

היו"ר אליעזר כהן:

אז אנחנו כן משאירים את זה כמו שזה. 

חנה נויברגר:

אני רק רוצה להרחיב: אנחנו צריכים להבין שמה שאנחנו עושים כאן זה לא שאנחנו פשוט נותנים לקטין את הקוד – שגם זה עניין בפני עצמו, שקטין יסתובב עם קוד בכיס כשההורים שלו לא יודעים. אנחנו נותנים לו גם זכויות. הוא יצטרך לדעת מה לעשות עם זה, הוא צריך להצהיר, כל מיני דברים. 

אפרת רוזן:

אבל זה יקרה רק במקרים החריגים, ואז זה תחת עינו הפקוחה של פקיד סעד. 

חנה נויברגר:

לנו זה לא נראה.

אפרת רוזן:

	אז לא תאשרו את זה. 

גלי עציון:

זה מה שפקיד סעד מוסמך למנוע. 

ענת אסיף:

קחו בחשבון שבעצם תהיה הנחיה די רחבה שלא לתת לקטין מתחת לגיל 14, ואז מ שכתבנו בתקנות,


חנה נויברגר:

היה עדיף שזה לא יהיה.

ענת אסיף:

כן, לכן היה לי חשוב לומר זאת שוב. 

היו"ר אליעזר כהן:

	גם האלטרנטיבות לא יותר טובות. 

ענת אסיף:

אפשר למצוא אדם אחר, מה שנקרא. 

חנה נויברגר:

אדם אחר למעט הקטין, לא לתת את זה לקטין מתחת לגיל 14. 

אפרת רוזן:

אם תמצאו שאין מקום לתת לו, לא תיתנו. 

היו"ר אליעזר כהן:

במקרה שאתם מחליטים לא לתת את הקוד לקטין, זה בכל אופן עובר לאדם אחר. לכן נשאיר זאת כך. 

גלי עציון:

זה בעיקר יהיה במקרים של קטין בן 13 ו-11 חודשים. נראה לי שרק במקרים האלה תעלה האופציה. 

היו"ר אליעזר כהן:

אני מאלו שדי סומכים על קטינים, בייחוד בארץ. אבל יהיו מצבים שבהם מי שצריך לקבוע יראה שהילד לא מבין עניין. נמשיך, נשאיר זאת כמו שזה. 

אפרת רוזן:

אני קוראת את תקנה 19. עכשיו מגיעים לטפסים. האם יש הערות לטפסים? לא נקרא אותם. 

ענת אסיף:

אני רוצה לומר משהו. עו"ד גלאון דיברה אתי בטלפון לגבי טופס מסוים. אני מתנצלת, עוד לא הכנסתי את זה לטופס, זה כתוב לי כאן בכתב יד. זה בטופס 1, בסעיף 4, לגבי ההודעה היזומה. היו כמה הערות נכונות, שהמינוחים לא אחידים. 

נועה ברודסקי-לוי:

בסדר, אלו גם ההערות שלנו. 

ענת אסיף:

אם כן, אני מתנצלת, זה עוד לא בנוסח המודפס. 

אפרת רוזן:

אפשר לתאר את התיקונים באופן כללי, כל מה שלא מונח לפני האנשים?

ענת אסיף:

בסדר, לפרוטוקול ולמי שלא מונח בפניו החומר. 

היו"ר אליעזר כהן:

אני מבהיר שכל מה שאנחנו עושים הבוקר זה השלמות ותיקונים, שלכולם יהיה ברור. הוויכוחים הגדולים נגמרו בוועדה עם היושב-ראש. רוחו נמצאת בטופס, אנחנו רק משלימים. 

ענת אסיף:

בעמ' 10 אין תיקונים מהותיים, בעמ' 11 מדובר על ההודעה היזומה מהמערכת. המערכת פונה ואומרת לאדם שממתין עבורו מידע, והוא מתבקש ליצור קשר כדי לקבל את האינפורמציה. כל סעיף 4 גם מסביר לנפגע מהי ההודעה היזומה וגם מקבל ממנו כל מיני פרטים על איך לקבל את ההודעה היזומה. 

בעקבות ההערות אני חושבת שצריך לעשות אותו יותר ברור. לדעתי אלו לא שינויים מהותיים, אלא רק הסבר פשוט יותר של מהי ההודעה היזומה, איך לבחור איך לקבל אותה. אלו עניינים ניסוחיים. 

בטופס ההצהרה לא ידוע לי שצריך לעשות תיקונים. בכל הטפסים הוספנו תוספת בסוף הטופס. למשל בעמ' 15, בטופס ההצהרה, כתבנו "במקרה שבו הנפגע קטין או חסר ישע" – ואז יש מקום לחתימה של האפוטרופוס. זה במקרים המתאימים לפי תקנה 18. זה כדי להבהיר. מי שתוהה מתי זה האפוטרופוס ומתי הנפגע עצמו צריך לחזור לתקנה 18 כדי לראות את כל האפשרויות. מעבר לכך לא מסומנים לי שינויים. 

אני רוצה להזכיר, בעיקר לנציגי הנפגעים, שלפי חוק הפרשנות, כשיש טפסים בחוק או בתקנות, אם מישהו מגיש את המידע בטפסים קצת שונים – זה לא פוסל. למשל, אולי הטפסים של המשטרה ייראו אחרת, או הנפגע יגיש הצהרת נפגע על דף שכתב בעצמו. הטפסים נועדו להקל על כולם, גם על הנפגעים וגם על המשטרה. 

שלומית אשרי:

הטפסים יהיו בשפות שונות?

ענת אסיף:

הטפסים של המשטרה? אני לא יודעת. נראה לי שכרגע הם בעברית. אני לא יודעת אם המשטרה תתרגם. נבדוק. ראיתי שאת ההודעה היזומה אפשר לקבל בכמה שפות, כי המענה הממוחשב הוא בכמה שפות. לגבי הטפסים עצמם, לדעתי כל טופסי המשטרה לא בהרבה שפות. 

קרן גלאון-לחנו:

יהיה אפשר להוריד את זה מהאינטרנט, בינתיים זה לא בכמה שפות. 


שלומית אשרי:

אני עובדת הרבה עם נוער עולה, וקורה שאני פוגשת נערות רוסיות שטוענות שנאנסו לפני כמה שעות והן אומרות שהדבר האחרון שהן צריכות עכשיו זה להתחיל ללמוד עברית. 

היו"ר אליעזר כהן:

נכון, ערבית ורוסית, זה מה שנדרש במיוחד. 

ענת אסיף:

כרגע הטפסים עצמם לא מתורגמים, ואני בטוחה שיבדקו מה אפשר לעשות. אבל צריך לזכור שדפי המידע שמופיעים באינטרנט, גם אלו של המשטרה וגם אלו של משרד המשפטים, כן מתורגמים לארבע שפות. אומנם צריך לעדכן אותם, אבל הבסיס שלהם מתורגם. לפחות מענה ראשוני יש שם – אגב, כולל שמות ארגונים ומספרי טלפון, וגם תיאור כללי. 

היו"ר אליעזר כהן:

בכמה שפות?

ענת אסיף:

ערבית, רוסית, אנגלית ועברית. אמהרית לא הצלחנו, לצערי. 

היו"ר אליעזר כהן:

המשטרה יכולה להתחייב שתעשו זאת עם הזמן? 

קרן גלאון-לחנו:

נבדוק את האפשרות. 

היו"ר אליעזר כהן:

זה צורך, אין ספק בכך. אני לא רוצה להפיל את זה עליכם עכשיו. 

קרן גלאון-לחנו:

כך או כך, הטופס של הבקשה למידע ממולא מייד לאחר החקירה. כלומר, ממילא החוקר יעזור למלא את הטופס. 

היו"ר אליעזר כהן:

הוא יעזור בתרגום או בהשלמה של שפת הנפגע?

קרן גלאון-לחנו:

החוקר מן הסתם דובר את שפת הנפגע, או יש מתורגמן. לכן מישהו ידע את השפה. 

היו"ר אליעזר כהן:

המגמה הזאת צריכה להיות. 


שלומית אשרי:

אם יהיו בעיות, נביא לכם את התלונות ונתקן. 

ענת אסיף:

אני מניחה שיש טפסים נוספים של המשטרה, עניינים של עצירים ואסירים, שאינם מתורגמים. 

אפרת רוזן:

יש עוד כמה נקודות שצריך לעבור עליהן. לגבי תקנה 9(ז) בעמ' 3: בדיון ביום 25 במאי חבר הכנסת לוי הציע למחוק את תקנת המשנה. אני קוראת את הסעיף. אני מבינה שהממשלה לא מתנגדת. 

היו"ר אליעזר כהן:

בסדר. יפה. כולם מסכימים. 

אפרת רוזן:

דבר אחרון, תקנה 12, לגבי עמדת נפגע והעברתה לוועדת שחרורים: הנוסח במקור קבע שקצין שירות בתי הסוהר יעביר את עמדת נפגע העבירה למזכיר ועדת השחרורים, והוא יעביר עותקים ממנה לבא כוח היועץ המשפטי לממשלה ולוועדת השחרורים. בעקבות הערות הסנגוריה הציבורית ובקשתה שהעותק יועבר גם לנידון או לסנגור שלו, נעשתה מחשבה מחודשת בממשלה. התקנה שונתה, כך שהוראות חוק שחרור על תנאי ממאסר יחולו על העברת המידע באותו מקרה של עמדת נפגע עבירה. לכן יחול גם סעיף 17 לחוק שחרור על תנאי ממאסר, שקובע את המקרים שבהם המידע לא יועבר לנידון ולסנגור. אבל ברירת המחדל היא העברת המידע. 

היו"ר אליעזר כהן:

הדגש הוא על סעיף קטן (ב). 

ענת אסיף:

קודם כול, התקנה אומרת שהתקנות האלה לא יוצרות מצב משפטי חדש בנושא של העברת המידע שקשור לוועדת שחרורים לאסיר ולסנגורו. הן גם לא יכולות ליצור מצב משפטי חדש. אילו הגענו למסקנה שצריך לקבוע הסדר משפטי ספציפי לעניין הזה, היינו צריכים לעשות זאת בחקיקה ראשית – בחוק זכויות עבירה או בחוק שחרור על תנאי. 

מה שהתקנות אומרות הוא שעל עמדת הנפגע, כמו על כל החומר שמועבר לוועדת שחרורים, יחול חוק שחרור על תנאי, לרבות סעיף 17 שבו, שעוסק בחומר חסוי. זה אומר שבעמדות של נפגע עבירה הפרקליט שמייצג את היועץ המשפטי לממשלה בדיון הוא שיבקש מוועדת השחרורים שיתייחסו לעמדת הנפגע כאל חומר חסוי, חומר שלא מועבר לאסיר ולסנגורו. בשיקול דעת של הוועדה אם לקבל זאת כחומר חסוי או לא. 

והכי חשוב, לדעתי, הטופס שנלווה לתקנה הזאת, שבאמצעותו הנפגע ממלא את העמדה, מסביר לנפגע בדיוק את הסיטואציה הזאת. אומרים שם: העמדה שאתה כותב עכשיו, יש סיכוי שבסוף התהליך כן תגיע לאסיר. איך? כי הפרקליט יבקש להגיש זאת כחומר חסוי, והוועדה לא תסכים, אחרי שיתנהל דיון. דע מראש שיש אפשרות כזאת, ומראש אתה מתבקש לומר אם אתה עדיין רוצה שזה יגיע לוועדה, ביודעך שזה יגיע גם לאסיר, או שבמקרה כזה אתה מעדיף לוותר, כי הכי חשוב לך שזה לא יגיע לידיעת האסיר – אפילו על חשבון העובדה שזה לא יגיע גם לידיעת הוועדה. 

אלו שתי האפשרויות שהחוק מאפשר וניסינו להסביר זאת בטופס, במילים הכי פשוטות שאפשר, כולל ריבועים לסמן את האפשרויות. אני מקווה שזה מובן. 

לרה צינמן:

אני אמא לבת שנרצחה, ואני יכולה לומר שעד כמה שאני מכירה את הנפשות הפועלות, אף אחד מאתנו לא יגיש הצהרת נפגע לוועדת שחרורים. זאת הנקודה הקריטית בשבילנו. כשהחוק עדיין לא היה ולא היו תקנות, וכתבתי בדף חופשי את ההצהרה שלי, כתבתי שם בעצמי פסקה שאני מבקשת שלא להעביר את זה לרוצח. הוא רצח את הבת שלי מתוך כעס על כל המשפחה שלנו, כך אני מבינה את זה. אם אני מונעת ממנו חופשה, אם אני מונעת ממנו שחרור מוקדם, מה אני יכולה לצפות? הוא יכעס עוד יותר. זה מה שיקרה ברוב המקרים. 

ענת אסיף:

אשלים את דברי, ואמרתי זאת גם קודם: הסוגייה הזאת נמצאת בדיונים בצוות שמדבר על תיקונים לחוק שחרור על תנאי ממאסר, ועוד לא נגמר הדיון שם. יש שם שלוש עמדות: עמדת הביניים שבעצם משתקפת פה, שהחוק מאפשר לבקש שהמידע יהיה חסוי, לגבי כל מקרה, והוועדה תחליט. 

אני חוזרת: הנושא של עמדת הנפגע בוועדת השחרורים, אם היא תגיע לאסיר או לא, נידון עכשיו בצוות במשרד המשפטים, שמתקן את חוק שחרור על תנאי ממאסר. הדיון שם עוד לא הסתיים. בדיון יש שלוש עמדות. עמדה אחת היא העמדה שמשתקפת כאן, שעולה מהחוק הקיים: לפי כל מקרה ולפי כל עמדת הנפגע הפרקליט יכול לבקש שזה יהיה מידע חסוי, ויש סיכוי שהוועדה לא תקבל את זה. כמו שגב' צינמן מעריכה, ואין לי אלא לקבל את ההערכה שלה, כי היא ודאי יודעת יותר ממני, ברוב המקרים האלה הנפגעים פשוט לא יגישו עמדות, ואז יכול להיות שהפסדנו, כי נתנו להם זכות, אבל אין לזכות שלהם שום משמעות בפועל. 

זו עמדה אחת. עמדת קצה שקיימת בדיונים היא מה שלרה אומרת, שצריך לעגן את זה בחוק, לא בתקנות. הכוונה היא שהעמדה לעולם לא תגיע לאסיר ולסנגורו. אני מניחה שכך חושבים כל נציגי הנפגעים, מן הסתם. העמדה האחרת, ועו"ד רוזן תוכל להסביר יותר, היא שזה צריך להגיע לאסיר ולסנגורו כמו כל חומר, כי הוא צריך להתכונן לדיון, הוא צריך לדעת מה עומד בפניו, מה הוועדה חושבת עליו ויודעת עליו. כמו שהוא צריך להתכונן להליך פלילי בבית המשפט, גם לדיון הזה הוא צריך להתכונן, ולהכיר את החומרים. לכן ככלל החומר כן צריך להיות מועבר אליו, אלא אם כן הוועדה תחליט שזה חומר חסוי. 

היו"ר אליעזר כהן:

מתי הצוות הזה יגמור את הדיונים, ואיך נדע מה הסיכום?

ענת אסיף:

תיקוני חוק יגיעו לכנסת, ולכן תדעו על כל תיקון. בכל מקרה זה יחזור לדיון כאן. מבחינה חוקית לא יכולנו לעגן שום הסדר חדש בתקנות, שהן חקיקת משנה. אם מחליטים על שינוי, זה יהיה חייב להיעשות בחקיקה ראשית. 

היו"ר אליעזר כהן:

אני לא נגד השוויון לאסיר ולפוגע, אבל הרגישות צריכה להיות יותר לכיוון של ההערה שנשמעה, כיוון הנפגעים. כשזה יגיע אלינו לדיון הסנגוריה תהיה כאן, אבל אני מבקש להזמין גם את גב' לרה צינמן, שתוכל להציג שוב את עמדתה, לטובת השיקול הסופי. נזמין אותך להמשך הדיון בנושא זה. אזכור שזה נשאר כמעט פתוח. 

אפרת רוזן:

אנחנו לא משאירים את זה פתוח, אנחנו לא משנים כרגע את המצב החוקי במסגרת התקנות. 

היו"ר אליעזר כהן:

אבל נזכור שנחזור לזה. 

אפרת פינק:

אני רוצה להעיר ולהסביר את העמדה: אני מאוד מבינה את מה שאומרת גב' צינמן, החשש שקיים. 

היו"ר אליעזר כהן:

הוא קיים בשטח. 

אפרת פינק:

ברור לי, אבל החשש של הסנגוריה הוא לא מפני העמדה עצמה, לא שהנפגע יגיד שהוא מתנגד. החשש הוא שיובא מידע מופרך, ויכולים להיות מקרים כאלה. אתן דוגמה. נניח שמישהו מרצה מאסר בגין אלימות במשפחה, והאישה אומרת שהוא ממשיך להטריד אותה גם היום. היא לא רק מתנגדת שהוא יצא, אלא היא תומכת את טענתה בכך שהוא ממשיך להטריד. אלו עובדות, או שהן נכונות ואפשר להוכיחן, או שהן לא נכונות. האדם היחיד שיכול להפריך את העובדות האלה הוא הנאשם עצמו, באמצעות הסניגור שלו, בפני הוועדה. 

החשש של הסנגוריה הציבורית הוא שיובאו עובדות. העמדה עצמה פחות מטרידה אותה. מן הסתם, הנפגע תמיד יתנגד לשחרור מוקדם, אלא במקרים מאוד חריגים. החשש שלנו הוא שבתוך עמדת הנפגע, שהיא דבר פתוח לגמרי, יובאו עובדות שבאות לאשר מדוע נפגע העבירה מתנגד. האסיר לא ידע על הדברים, לא יוכל להתמודד, לא יוכל להתכונן. 

היו"ר אליעזר כהן:

כלומר מבחינת ההליך המשפטי לא נכון לא להביא את הצד שלו. ברור. 

גלי עציון:

אני רוצה להגיב על הדברים. קודם כול, להבדיל ממשפט, מדובר בהליך שכבר יש בו הרשעה, כבר יודעים שהאדם עשה את זה. זו לא הגנה על זכויות של אדם שהוא חף מפשע. 

אפרת פינק:

אם הוא עשה מקרה אחד, זה לא אומר שעשה מקרה אחר. 

גלי עציון:

שנית, ההליך לא שוויוני בכך שרק האסיר מגיע ואילו נפגע העבירה לעולם לא מופיע בעצמו – להבדיל ממשפט, שבו הוא יכול לשבת בדיון. למשל, אם האסיר אומר שלא היו דברים מעולם ודווקא כן היו דברים מעולם, הוא נשאר עם המילה האחרונה. 

אפרת פינק:

יש שם תובע, והוא אמור, בין היתר, להגן על האינטרסים של נפגע העבירה.

גלי עציון:

אבל יש דברים שרק הנפגע יודע, כמו שיש דברים שרק האסיר יודע. 

אפרת פינק:

התובע קיבל את העמדה, יש עובדות. 

היו"ר אליעזר כהן:

	מצטרף אלינו חבר הכנסת רשף חן, אתן לו את החומר, והוא ישתתף בהצבעה. כל העמדות הוצגו, אנחנו שומעים את שתי העמדות האחרונות. 

גלי עציון:

אני אומרת  שצריך לזכור שהאסיר כבר הורשע. אם קודם אומרים שצריך להביא בחשבון שאולי מדובר בחף מפשע, ולא לתת משקל רב מדי לצד של נפגע העבירה, כאן השלב הזה נגמר. ברוב המקרים מה שמובא הוא תחושת המשפחה ומצב המשפחה. זה משהו שבעייתי להעביר לצד השני. והדבר החשוב ביותר הוא שנפגע העבירה לא מופיע בעצמו בפני הוועדה. 

היו"ר אליעזר כהן:

מרגע שהתחלנו לטפל בנושא אמרנו שהנאשם, האסיר, עובר העבירה, תמיד טופל והנפגע לא. אנחנו כל הזמן אומרים את זה. 

גלי עציון:

כוונתי שהוא לא מופיע פיזית. במשפט רצח נפגע העבירה, בן המשפחה של הנרצח, יכול לשבת באולם. בוועדת השחרורים הוא איננו נמצא פיזית. יש רק הנייר הזה, זה הדבר היחיד שמדבר בעדו. כלומר, אם האסיר קיבל את זה והוא גם עונה על זה, יש לו זכות המילה האחרונה.

היו"ר אליעזר כהן:

ברור. הצגת את זה ברור. גם מה שאמרה גב' צינמן ברור לגמרי. 

נועה ברודסקי-לוי:

אני מהמועצה לשלום הילד. ברור לי שיש כאן עניין שצריך להיכנס לחוק, ויש בעיה לשנות זאת בתקנות, ובכל זאת אני רוצה לומר כמה מילים. חשוב להבין שזה לא הליך פלילי. אנחנו מדברים על הטבה ולא על זכות מוקנית שיש לנאשם, בניגוד להליך פלילי שבו יש חשיבות להליך הוגן וכו', וחשוב שכל החומר יהיה חשוף בפני הנאשם.  גם בחוק שחרור על תנאי יש אפשרות לא להעביר את כל המידע לאסיר, בניגוד למה שקיים בהליך הפלילי. יש כאן הבדל גדול מאוד, וצריך לראות את זה בצורה אחרת. 

לגבי מה שעו"ד רוזן אמרה, שיכולות להיות שם עובדות שלאסיר אין אפשרות להתגונן מפניהן, אולי צריכה להיות הבחנה בין דברים שהנפגע כותב כתחושה שלו – ובאמת אין סיבה שהם יעברו לאסיר – לעומת עובדות שאולי מועלות. אולי יש מקום להצעת פשרה שרק כשמועלות עובדות חדשות, ובאמת אין ברירה והאסיר צריך להתגונן מפניהן, רק זה יועבר. 

אפרת פינק:

מן הסתם הוועדה תחליט כך, היא תביא זאת בחשבון. 

קרן גלאון-לחנו:

זה צריך להיות בחוק. 


אפרת רוזן:

יכול להיות שזו דרך ביניים. 

היו"ר אליעזר כהן:

אני רוצה לאשר את התקנות עכשיו, כמות שהן. אני מבטיח לכם שאדבר עם יושב-ראש הוועדה, ונעקוב אחרי הצוות הזה בהמשך, כשהוא יגמור את הדיונים שלו. 

אפרת רוזן:

בכל מקרה, תיקון חקיקה של חוק שחרור על תנאי ממאסר יגיע לוועדת החוקה, חוק ומשפט. 

היו"ר אליעזר כהן:

עוד נטפל בנושא הזה, ואעביר את הדברים ליושב-ראש הוועדה כלשונם. איידע אותו. 

נועה ברודסקי-לוי:

היושב-ראש אמר כעת שכל הפורום מסכים לכל התקנות. בדיון הקודם הבענו הרבה התנגדות לעניין של הסדרי טיעון. אני יודעת שהולכת להיות הצעת חוק לשנות את זה, אבל שיהיה ברור שבנושא הזהה היתה התנגדות גדולה לעניין הזה. 

היו"ר אליעזר כהן:

את רוצה שיירשם שלא הסכמתם – למה לא הסכמתם? 

נועה ברודסקי-לוי:

לא עניין של רישום. 

אפרת רוזן:

הדיון הקודם היה על התקנה שמסדירה הסדרי טיעון. דובר על כך שקשה לשנות את הדין הקיים במסגרת התקנות, והוחלט בסוף לאשר את התקנה כמות שהיא, ויושב-ראש הוועדה הקבוע אמר שיגיש הצעת חוק פרטית בעניין. 

היו"ר אליעזר כהן:

	בסדר? 

נועה ברודסקי-לוי:

אנחנו היינו מעדיפים אחרת, כמובן. 

היו"ר אליעזר כהן:

	אם כן, אני וחבר הכנסת חן מאשרים את התקנות. 

ענת אסיף:

עוד מילה לפרוטוקול, עו"ד גלאון מבקשת להגיב. 

רשף חן:

	נשמע, זה ודאי ישפיע על ההצבעה. 

קרן גלאון-לחנו:

לגבי אנשים עם מוגבלות, עלתה הצעה שלא נכנסה לתקנות, על-פי בקשתנו. רצינו רק להבהיר שאדם עיוור יוכל להשתמש במערכת הקולית, ואדם חירש יוכל להשתמש במערכת הממוחשבת באינטרנט. לגבי אנשים עם מוגבלויות אחרות, שכליות או נפשיות, באנו בדין ודברים עם ארגון "בזכות", וננסה לעשות התאמות נדרשות כך שהם יוכלו להשתמש במערכת, עד כמה שניתן. במקרי הקצה יש אופציה בתקנה שאם אדם בעל מוגבלות אחרת ביקש זאת, המשטרה תוכל לתת את הקוד למי שהוא ביקש.

חיה מימון שפירא:

מבחינתנו זה מיותר, כי כל אדם יכול לתת את הקוד. המשטרה לא יכולה לתת, אבל כל אדם יכול לתת בעצמו את הקוד למישהו אחר, זה בדיוק אותו דבר. זה קצת מוזיל אנשים עם מוגבלות. 

ענת אסיף:

בסדר, נדבר על זה שוב, אבל היה חשוב לומר שיש הידברות לגבי ההנגשה של המענה הממוחשב.

היו"ר אליעזר כהן:

תודה רבה לכולם. הצבענו, והתקנות אושרו. 

